Þingræður haldnar á Alþingi Íslendinga

Forseti Íslands hefur gefið út svohljóðandi bréf: „Forseti Íslands gjörir kunnugt: Ég hefi ákveðið, samkvæmt tillögu forsætisráðherra, að Alþingi skuli koma saman til framhaldsfunda þriðjudaginn 17. janúar 2006 kl. 13.30. Gjört í Reykjavík, 10. janúar 2006. Ólafur Ragnar Grímsson. ------------------------- Halldór Ásgrímsson. Forsetabréf um að Alþingi skuli koma saman til framhaldsfunda.“ Fundir Alþingis hefjast því nú á ný. Hæstv. forseta, hv. alþingismönnum svo og starfsmönnum Alþingis óska ég gleðilegs árs, þakka hið liðna, býð menn velkomna til þingstarfa og læt í ljós þá ósk og von að störf okkar megi verða landi og lýð til blessunar.

Ég þakka hæstv. forsætisráðherra fyrir góðar óskir í garð okkar alþingismanna og starfsmanna Alþingis. Ég óska alþingismönnum og starfsmönnum Alþingis gleðilegs árs. Jafnframt sendi ég landsmönnum öllum mínar bestu nýársóskir.

Í morgun barst sú fregn að einn úr hópi okkar alþingismanna, hv. 5. þm. Norðaust., Steingrímur J. Sigfússon, hefði slasast alvarlega í bílveltu norður í landi í gærkvöldi. Hann var að koma af fundi og var á leið til þings á ný í Reykjavík en veður var slæmt. Starf alþingismanna er fjölþætt og fer ekki einvörðungu fram hér í þingsalnum. Þvert á móti eru þingmenn, einkum þingmenn landsbyggðarinnar, sífellt á ferðalögum til margs konar fundarhalda. Þau ferðalög geta verið erfið í vetrarveðrum. Við þekkjum því miður mörg dæmi óhappa í slíkum ferðum þingmanna þar sem hurð hefur skollið nærri hælum. Samkvæmt upplýsingum sem við höfum fengið nú undir hádegi eru okkur gefnar góðar vonir um að hv. þm. Steingrímur J. Sigfússon komist fljótt til heilsu á ný. Sú er líka ósk og bæn okkar samþingmanna hans. Héðan frá Alþingi eru honum sendar kveðjur með ósk um góðan og skjótan bata.

Borist hafa þrjú bréf um forföll þingmanna. Hið fyrsta er frá Ögmundi Jónassyni, þingflokksformanni Vinstri grænna, dags. 17. janúar, og hljóðar svo: „Þar sem Steingrímur J. Sigfússon, 5. þm. Norðaust., liggur nú á sjúkrahúsi og getur því ekki sótt þingfundi á næstunni óska ég eftir því, með vísan til 2. mgr. 53. gr. þingskapa, að 1. varamaður Vinstri hreyfingarinnar – græns framboðs í Norðausturkjördæmi, Hlynur Hallsson, myndlistarmaður á Akureyri, taki sæti hans á Alþingi á meðan.“ Annað bréf er frá 2. þm. Suðurk., Drífu Hjartardóttur, dags. 16. janúar, og hljóðar svo: „Þar sem ég er á förum til útlanda í opinberum erindum og get því ekki sótt þingfundi á næstunni óska ég eftir því, með vísan til 2. mgr. 53. gr. þingskapa, að 1. varamaður á lista Sjálfstæðisflokksins í Suðurkjördæmi, Böðvar Jónsson fasteignasali, Reykjanesbæ, taki sæti mitt á Alþingi á meðan.“ Þriðja bréfið er frá þingflokksformanni framsóknarmanna, Hjálmari Árnasyni, dags. 16. janúar, og hljóðar svo: „Þar sem Árni Magnússon félagsmálaráðherra, 11. þm. Reykv. n., gegnir ekki ráðherrastörfum um sinn af einkaástæðum og getur heldur ekki sótt þingfundi á næstunni óska ég eftir því, með vísan til 2. mgr. 53. gr. þingskapa, að 2. varamaður á lista Framsóknarflokksins í Reykjavíkurkjördæmi norður, Sæunn Stefánsdóttir, aðstoðarmaður ráðherra, taki sæti hans á Alþingi á meðan en 1. varamaður á listanum, Guðjón Ólafur Jónsson lögmaður er erlendis.“ Borist hefur tilkynning frá Guðjóni Ólafi Jónssyni um að hann geti ekki tekið sæti á Alþingi að þessu sinni. Hlynur Hallsson, Böðvar Jónsson og Sæunn Stefánsdóttir hafa áður tekið sæti á Alþingi og eru boðin velkomin til starfa á ný.